Vrou vind verlore trouringDie verlore trouring (Foto: Verskaf) Skaars twee uur nadat Maroela Media berig het oor Benedet Thurling van Vereeniging wat haar trouring in die River Square-winkelsentrum verloor het, is haar ring, danksy ŉ op-en-wakker-leser, aan haar terugbesorg. Maroela Media het berig Benedet het haar trouring Maandag verloor nadat sy haar kind na die babakamer in die winkelsentrum geneem het. Dié trouring het uiteraard sentimentele waarde en sy wou as ŉ laaste poging, ná ŉ besoek aan die polisie en juwelierswarewinkels, haar tot die media wend om haar ring te help opspoor. Benedet sê woorde kan nie beskryf hoe dankbaar sy is nie. “Ek kan dit nie glo nie. My hart was seer en ek wou ŉ laaste poging aanwend om die trouring op te spoor. Die nuus het nog nie eers heeltemal ingesink nie.” Sy vertel sy het nét lof en dankbaarheid jeens die vrou wat die ring aan haar terugbesorg het. “Die vrou het só ŉ goeie hart. Sy het gister die ring huis toe geneem, met die hoop om dit weldra aan die eienaar terug te kan gee.” Die vrou was vanoggend in ŉ naelsalon in dieselfde winkelsentrum toe sy aan die personeel gevra het met wie sy moet praat oor die ring wat sy opgetel het. “Die naeltegnikus het vir haar gesê sy het op Maroela Media gelees ŉ vrou is op soek na haar ring, en dat sy na die hulptoonbank moet gaan en daar vir inligting vra,” verduidelik Benedet. Die vrou het Benedet se telefoonnommer by die hulptoonbank gekry, waar sy ook die ring as verlore aangemeld het. Die vrou het Benedet gevra om ŉ foto van die ring te stuur om te verseker dat sy wel die eienaar is. “Ek was só opgewonde en dankbaar toe sy sien dis regtig my ring, en vir my ook ŉ foto van die ring terugstuur, sodat ek kan sien sy het werklik my ring by haar. Dit voel of ek net heeltyd kan gil en skreeu van dankbaarheid,” sê Benedet. Sy het “die grootste bos blomme” en ŉ beloning vir die vrou gegee. “Ek dink nie iemand het in haar lewe al vir haar so baie dankie gesê nie. Ek is baie dankbaar.”